Псом япэ итыр
«Variety» журналым къыхитхыкIащ къухьэпIэ къэралхэм щыцIэрыIуэ урысей режиссерхэр. ИлъэситI и пэкIэ Венецием «Золотой лев» саугъэтыр къыщызыхьа («Фауст» фильмым папщIэ), «Золотая пальмовая ветвь» дамыгъэр зыхуэфащэхэр къыщыхах зэхьэзэхуэм щэнейрэ хэта Сокуров Александрщ псом япэ итыр.
Фигу къэдгъэкIыжынщи, кинорежиссерыр куэд щIауэ лэжьыгъэ IуэхукIэ Къэбэрдей-Балъкъэрым къыпыщIащ. Абы 2009 гъэм Iыхьих хъууэ триха «Интонация» документальнэ сериалым, ди республикэм и цIыху пажэхэм ятриухуам, зи гугъу щищIахэм, къыщигъэпсэлъахэм ящыщщ КъБР-м и Iэтащхьэ Къанокъуэ Арсен. Фильмыр «Московская премьера» кинофестивалым и лауреат хъуащ.
Къэбэрдей-Балъкъэрым къыщаIэт щэнхабзэ Iуэхухэм щIэх-щIэхыурэ хэтщ Сокуровыр. КъБКъУ-м илъэсищ хъуауэ щолажьэ режиссерым и мастерской. Абы щIэныгъэ щызэзыгъэгъуэт щIалэгъуалэ зэчиифIэм ядолажьэ Москварэ Санкт-Петербургрэ я егъэджакIуэ лъэщхэр. «Республикэм и ехъулIэныгъэр зэлъыта ныбжьыщIэхэр лъэпкъ зэхэщIыкIым и къэухьым къикIынырщ нэхъыщхьэ дыдэр. Пэжщ, ар лъабжьэ быдэщ, абыкIэ творческэ ехъулIэныгъэ зэрызэбгъэгъуэтыфынуми шэч хэлъкъым. Ауэ европей щэнхабзэм зыхагъэгъуазэмэ, я къэухьым зиужьынущ, я зэфIэкIри нэхъ къагъэлъэгъуэфынущ. Ар къащыхуэсэбэпынур режиссурэм деж и закъуэкъым», — жеIэ Сокуров Александр.
ХЬЭПЭ Маринэ.
